Racerkøreren Tom Kristensen er under to timer fra sin ottende triumf ved 24-timers-løbet i Le Mans. Danskerens Audi har 2 minutter og 16 sekunders forspring med 1 1/2 time tilbage.

Med under to timer tilbage af dette års 24-timers-løb i Le Mans ligner det en ottende sejr til den danske Le Mans-legende Tom Kristensen. Danskeren sidder i sin Audi med startnummer to, og bilen er godt to minutter foran Peugeot med nummer syv, som jagter hårdt på andenpladsen. Audi og Tom Kristensen var ved 13-tiden involveret i en dramatisk episode, hvor danskerens spandt rundt efter et sammenstød med en anden dansker, Juan Barazi, der kører i en Zytek i LMP2-klassen, der er klassen lige under LMP1, som Tom Kristensen kører med i. Tom Kristensen fik dog reddet sig ud af situationen og det ser ud til, at bilen holder føringen hjem. Da Tom Kristensen klokken 4.23 dansk tid overtog Audi-sædet, lå bilen ellers cirka et minut efter Peugeot nummer syv, men i løbet af mindre end en time havde Tom Kristensen med formidabel kørsel indhentet og overhalet den tidligere Formel 1-verdensmester Jack Villeneuve i Peugeot'en. Danskeren fortsatte sin imponerende kørsel og udbyggede stødt forspringet til cirka et minut, da holdkammeraten Allan McNish overtog rettet.